CELEX: E2020P0009
Language: el
Date: 2020-07-10 00:00:00
Title: Προσφυγή που ασκήθηκε στις 10 Ιουλίου 2020 από την Εποπτεύουσα Αρχή της ΕΖΕΣ κατά του Βασιλείου της Νορβηγίας (Υπόθεση E-9/20) 2020/C 275/03

20.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 275/4
            
         
      Προσφυγή που ασκήθηκε στις 10 Ιουλίου 2020 από την Εποπτεύουσα Αρχή της ΕΖΕΣ κατά του Βασιλείου της Νορβηγίας
      (Υπόθεση E-9/20)
      (2020/C 275/03)
      Στις 10 Ιουλίου 2020, η Εποπτεύουσα Αρχή της ΕΖΕΣ, εκπροσωπούμενη από τους Stewart Watson, Claire Simpson, Erlend M. Leonhardsen, Catherine Howdle και Carsten Zatschler, υπό την ιδιότητά τους ως αντιπροσώπων της Εποπτεύουσας Αρχής της ΕΖΕΣ, 35 Rue Belliard, B-1040 Brussels, άσκησε προσφυγή κατά του Βασιλείου της Νορβηγίας ενώπιον του Δικαστηρίου της ΕΖΕΣ.
      Η Εποπτεύουσα Αρχή της ΕΖΕΣ ζητεί από το Δικαστήριο της ΕΖΕΣ:
      
                  1.
               
               
                  να αναγνωρίσει ότι το Βασίλειο της Νορβηγίας, δεδομένου ότι διατήρησε σε ισχύ διατάξεις όπως τα τμήματα 6-11(1) και 6-36(2) του νόμου περί ανωνύμων εταιρειών, το τμήμα 6-11(1) του νόμου περί εταιρειών περιορισμένης ευθύνης και τα τμήματα 7-5 και 8-4(5) του νόμου περί χρηματοπιστωτικών επιχειρήσεων, παρέβη τις υποχρεώσεις που υπέχει δυνάμει των άρθρων 31 και 28 της συμφωνίας ΕΟΧ, του άρθρου 1 παράγραφος 1 της πράξης που αναφέρεται στο παράρτημα V σημείο 2 της συμφωνίας για τον ΕΟΧ [κανονισμός (ΕΕ) αριθ. 492/2011 του Ευρωπαϊκού Κοινοβουλίου και του Συμβουλίου, της 5ης Απριλίου 2011, που αφορά την ελεύθερη κυκλοφορία των εργαζομένων στο εσωτερικό της Ένωσης] και του άρθρου 2 της πράξης που αναφέρεται στο παράρτημα XXII σημείο 8 της συμφωνίας για τον ΕΟΧ (ενδέκατη οδηγία 89/666/ΕΟΚ του Συμβουλίου της 21ης Δεκεμβρίου 1989 σχετικά με τη δημοσιότητα των υποκαταστημάτων που έχουν συσταθεί σε ένα κράτος μέλος από ορισμένες μορφές εταιρειών που διέπονται από το δίκαιο άλλου κράτους)·
               
            
                  2.
               
               
                  να διατάξει το Βασίλειο της Νορβηγίας να καταβάλει τα δικαστικά έξοδα.
               
            
         Νομικά και πραγματικά περιστατικά και νομική θεμελίωση:
      
      
                  —
               
               
                  Η παρούσα προσφυγή αφορά διάφορες απαιτήσεις (ιθαγένειας και/ή) μόνιμης κατοικίας που προβλέπονται στο νορβηγικό εταιρικό δίκαιο όσον αφορά πρόσωπα τα οποία καταλαμβάνουν ορισμένες διευθυντικές θέσεις σε εταιρείες που έχουν καταχωριστεί και συσταθεί στη Νορβηγία. Βάσει των σχετικών νομοθετικών διατάξεων, απαιτείται ένα ποσοστό είτε των ιδρυτών των επιχειρήσεων είτε των διευθυντικών στελεχών, των μελών του διοικητικού συμβουλίου ή των μελών της γενικής συνέλευσης (των εταιρικών στελεχών) να είναι μόνιμοι κάτοικοι Νορβηγίας. Παράλληλα, οι διατάξεις αυτές ορίζουν ότι οι εν λόγω απαιτήσεις μόνιμης κατοικίας δεν ισχύουν για τους υπηκόους των κρατών του ΕΟΧ, μόνο όμως υπό την προϋπόθεση ότι κατοικούν σε ένα από τα κράτη αυτά.
               
            
                  —
               
               
                  Κατά συνέπεια, οι διατάξεις αυτές περιορίζουν την ικανότητα των εταιρειών που είναι νομίμως εγκατεστημένες σε άλλο κράτος του ΕΟΧ να ξεκινούν και να διεξαγάγουν επιχειρηματικές δραστηριότητες στη Νορβηγία στον βαθμό που έχουν εταιρικά στελέχη τα οποία είτε δεν είναι υπήκοοι κράτους του ΕΟΧ είτε είναι υπήκοοι κράτους του ΕΟΧ που δεν κατοικούν στον ΕΟΧ. Περιορίζουν επίσης την ικανότητα των υπηκόων κράτους του ΕΟΧ που δεν κατοικούν στον ΕΟΧ να ενεργούν ως εταιρικά στελέχη των νορβηγικών εταιρειών.
               
            
                  —
               
               
                  Η Εποπτεύουσα Αρχή της ΕΖΕΣ (στο εξής: Αρχή) υποστηρίζει ότι οι αναφερθείσες διατάξεις συνιστούν, πρωτίστως, αδικαιολόγητο περιορισμό της ελευθερίας εγκατάστασης στη Νορβηγία των εταιρειών που έχουν συσταθεί σύμφωνα με το δίκαιο κράτους του ΕΟΧ και έχουν την έδρα τους στον ΕΟΧ, και, κατ’ επέκταση, συνιστούν παράβαση του άρθρου 31 της συμφωνίας ΕΟΧ. Επιπλέον, οι απαιτήσεις αυτές είναι ασυμβίβαστες με την οδηγία 89/666. Τέλος, από την οπτική γωνία των ατόμων κατά των οποίων στρέφονται οι εν λόγω διατάξεις, συνιστούν επίσης παράβαση του άρθρου 28 της συμφωνίας ΕΟΧ και του κανονισμού (ΕΚ) αριθ. 492/2011.
               
            
                  —
               
               
                  Η διαδικασία κινήθηκε το 2014 με πρωτοβουλία της Αρχής. Στο πλαίσιο των επαφών της με τη νορβηγική κυβέρνηση κατά τα έτη που μεσολάβησαν, με βάση, μεταξύ άλλων, μια προειδοποιητική επιστολή της 4ης Νοεμβρίου 2015 και μια αιτιολογημένη γνώμη της 12ης Οκτωβρίου 2016, η νορβηγική κυβέρνηση εξήγησε ότι οι απαιτήσεις μόνιμης κατοικίας σχεδιάστηκαν ώστε να διασφαλίζεται η δυνατότητα πρόσβασης στη διοίκηση των εταιρειών και να επιτρέπεται στις εθνικές αρχές να ασκούν δικαιοδοσία επί των εταιρειών αυτών.
               
            
                  —
               
               
                  Η νορβηγική κυβέρνηση θεώρησε ότι οι εν λόγω απαιτήσεις είναι αναγκαίες, κατάλληλες και ενδεδειγμένες για τον σκοπό αυτό.
               
            
                  —
               
               
                  Η Αρχή δεν συμφωνεί με αυτή τη θέση, ιδίως λαμβανομένων υπόψη ορισμένων αποφάσεων τόσο του Δικαστηρίου της ΕΖΕΣ όσο και του Δικαστηρίου της ΕΕ, στο πλαίσιο των οποίων παρόμοιες απαιτήσεις κρίθηκε ότι αντέβαιναν στο άρθρο 31 της συμφωνίας ΕΟΧ και στο άρθρο 49 της ΣΛΕΕ, αντίστοιχα.
               
            
                  —
               
               
                  Πρέπει να σημειωθεί ότι η νορβηγική κυβέρνηση έχει καταρτίσει προτάσεις με στόχο τη χαλάρωση των εν λόγω απαιτήσεων. Το στάδιο της δημόσιας διαβούλευσης στο πλαίσιο της νομοθετικής διαδικασίας ολοκληρώθηκε στις 16 Ιανουαρίου 2020. Οι εν λόγω προτάσεις δεν είχαν ακόμη εγκριθεί κατά την υποβολή του παρόντος αιτήματος.